Debeli rtič, 29.3.2022

**INFORMACIJE ZA STARŠE/SKRBNIKE PRED LETOVANJEM**

*Spoštovani starši oz. skrbniki!*

*Veseli nas, da ste se odločili, da se bo vaš otrok vključil v letovanje v MZL RKS Debeli rtič. Zavedamo se, da vam vaš otrok pomeni največ na svetu, zato celotna ekipa zdravilišča jemlje to nalogo zelo skrbno in odgovorno. V nadaljevanju nekaj priporočil, kaj naj otroci vzamejo s seboj (pomembno: V kolikor česa iz spodnjega seznama nimate, lahko to poskusimo priskrbeti v zdravilišču) in nekaj osnovnih informacij o poteku letovanja.*

**Otroci naj vzamejo s seboj …**

Otroci naj imajo s seboj **oblačila, brisače in predmete, ki jih poznajo**. Zaželeno je, da to niso popolnoma nove stvari, saj jih še niso navajeni. V izogib izgubljanju stvari pri mlajših otrocih priporočamo, da so osebne stvari podpisane.

Letovanje bo organizirano skladno s smernicami NIJZ. Otroci naj s seboj prinesejo **masko.**

V primeru, da se pri otroku odkrije okužba, ga starši nemudoma prevzamete v zdravilišču.

Priporočen seznam:

|  |  |
| --- | --- |
| **ZELO POMEMBNO*** Zdravstvena kartica
* Zdravila in pisni napotki za vzgojitelja (v kolikor otrok jemlje zdravila)
* **Steklenička za vodo**

**Manjši nahrbtnik** Rokavčki (neplavalci)**PRIPOMOČKI ZA PLAVANJE*** 2x kopalke
* 2x kopalne brisače

Rokavčki (neplavalci)**OBLAČILA*** Pižama
* Spodnje perilo (za vsak dan)
* Kratke majice (za vsak dan eno)
* Dolge hlače
* Pulover / toplejša jopa z dolgimi rokavi
* Trenirka
* Nogavice (za vsak dan)
* Vetrovka
* Toplejša jakna

Zimska kapa | **OBUTEV*** Sobni copati
* Športna obutev

**OSEBNA HIGIENA*** 2x brisače za osebno higieno
* Pribor za osebno higieno 🡪 zobna ščetka, zobna pasta, glavnik, milo, šampon
* Damski vložki (če je potrebno)

**RAZNO*** Vrečka za umazano perilo
* Dežnik
* Sredstvo proti komarjem, klopom

**Po želji:*** Žepnina (za sladoled, razglednice…)
* Najljubša igrača
* Družabne igre
* Barvice, flomastri za risanje
 |

**POMEMBNO!**

* **V izogib morebitnim težavam z ušmi v zdravilišču, vas prosimo, da pregledate lasišče svojega otroka.**
* **Obiskov na letovanju ni.**
* **Uporaba mobilnih telefonov ni dovoljena. V primeru, da pri otroku odkrijemo mobilni telefon, mu ga odvzamemo in vrnemo zadnji dan letovanja.**
* **Za nujne informacije lahko vsak dan med 10.00 in 11.00 pokličete v pedagoško pisarno (05/669-22-17) ali nas kontaktirate po elektronski pošti pedagoska.mzl@mzl-rks.si.**

**Pomembno za dobro počutje otrok in staršev …**

1. **PRAVILA NA LETOVANJU**

Mladinsko zdravilišče in letovišče Debeli rtič upravičeno pričakuje od otrokovih staršev, skrbnikov ali zakonitih zastopnikov, da svoje otroke usmerijo k upoštevanju pravil, napotil in navodil vzgojiteljev prostovoljcev in k spoštovanju hišnega reda v MZL Debeli rtič. Otrok mora sprejeti, upoštevati in spoštovati predvsem naslednje:

**BUJENJE:** V primeru, da se otrok zbudi pred uro, določeno za bujenje, mora biti strpen do drugih otrok.

**UMIVANJE:** Otrok sam poskrbi za svojo jutranjo in celodnevno osebno higieno. Prav tako skrbi za higieno v skupnih sanitarnih prostorih tako, da za seboj ne pusti umazanije.

**POSPRAVLJANJE IN ČISTOČA**: Otrok pospravlja svojo posteljo, svojo omaro in tla v sobi tako, da jih bo čistilka lahko očistila. Papirčke, žvečilne gumije in druge smeti odnese v koš za smeti in s svojim ravnanjem prispeva k urejenemu okolju.

**OBROKI:** Na zajtrk, kosilo, malico in večerjo otrok prihaja primerno oblečen. Pride s svojo skupino. Po obroku pospravi pladenj na zato pripravljeno stojalo in ostane pri mizi, dokler vsi iz skupine ne pojedo.

**PO OBROKIH:** Če je organiziran aktivni počitek ali počitek v sobah, otrok s svojim ravnanjem ne moti drugih otrok v skupini, v objektu ali pri organiziranih dejavnostih. Za nakup kartic, sladoleda, brezalkoholnih pijač itd. se upošteva dogovor z vzgojiteljem prostovoljcem.

**NA SPREHODU, BAZENU IN PODOBNO:** Otrok je v času vseh aktivnosti v svoji skupini, izjemoma lahko skupino zapusti le z dovoljenjem vzgojitelja prostovoljca. Otrok skrbi za svojo varnost, s svojim vedenjem ne ogroža sebe in drugih ter ne povzroča nevšečnosti drugim osebam.

**KOPANJE, PLAVANJE IN DRUGE AKTIVNOSTI V VODI IN OB VODI:** Otrok mora upoštevati, da nekateri ne znajo dobro plavati, oziroma da je sam slabši plavalec ali morda tudi neplavalec, in se temu primerno tudi obnašati. Otrok lahko gre v vodo (v bazen) samo takrat, ko je to dogovorjeno z vzgojiteljem prostovoljcem, in se od svoje skupine ne oddaljuje. Skakanje v vodo ni dovoljeno. Prav tako ni dovoljeno potiskanje v vodo, " tunkanje" in podobno. Otrok se skupaj s svojo skupino in vzgojiteljem prostovoljcem udeležuje športnih in podobnih iger na plaži, v gozdičku, parku ter pri le-teh tudi aktivno sodeluje. V kolikor otrok sam opazi kakšno posebnost ali nevarnost, naj takoj obvesti vzgojitelje prostovoljce v bližini.

**PRIREDITVE:** Otrok na prireditvah aktivno sodeluje s svojo skupino, v določenih programih pa po dogovoru tudi sam. V primeru, da otrok na prireditvi ali tekmovanju ne sodeluje, naj bo pozoren gledalec in navijač, saj so mnogi vložili v pripravo in izvedbo prireditve ali tekmovanja veliko truda.

**SPANJE:** Otrok pred spanjem poskrbi za večerno osebno higieno in se preobleče v oblačila za spanje, saj v kopalkah ne sme spati. S svojim ravnanjem ne moti drugih, saj vsi potrebujejo dovolj pravega počitka.

2. **SKRB ZA VAŠE OTROKE**

Za vašega otroka **bo skrbela izkušena pedagoška ekipa**, ki bo poskrbela, da bodo vaši otroci preživeli nepozabne počitnice. Med letovanjem ne skrbite – vaši otroci so v dobrih in skrbnih rokah.

3. **ZDRAVILA**

Če vaš otrok redno jemlje kakšna **zdravila, le-ta nujno priložite**. Dodajte tudi **pisne napotke za vzgojitelja**. V zdravilišču je poskrbljeno za 24-urno zdravstveno oskrbo.

4. **VREDNI PREDMETI, DENAR in MOBILNI TELEFONI**

Za vredne predmete in denar zdravilišče ne prevzema odgovornosti! Otroci naj s seboj **ne nosijo vrednih stvari**. **Prinašanje mobilnih telefonov je prepovedano.** Denar (npr. za sladoled) bodo vzgojitelji tekom letovanja zaklenili v svoje omarice in ga otroku predajo ob samem nakupu.

5. **PREDČASNI ODHODI OTROK DOMOV**

V kolikor je otrok v hudi stiski zaradi domotožja ali kakšnih drugih razlogov, se pedagoška ekipa posvetuje s starši in se skupaj odloči za najboljšo rešitev. V primeru bolezni, poškodb ali izrednih družinskih situacij otrok predčasno zapusti letovanja, za katerega poskrbijo starši ali skrbniki. Za vsak predčasni odhod ali dilemo se je potrebno vnaprej dogovoriti in uskladiti s pedagoškim vodjem ali koordinatorjem (tel: 05/669-22-17, med 10.00 in 11.00 uro, e-mail: pedagoska.mzl@mzl-rks.si). O predčasnem odhodu obvestite tudi pristojne RKS-OZ.

6. **KRŠITVE**

**V kolikor otrok ne zmore spoštovati pravil bivanja v zdravilišču in huje ter ponavljajoče le ta krši, smo ga primorani zaradi njegove varnosti in tudi varnosti ostalih sovrstnikov, poslati domov.** Stremimo k zagotavljanju varnih pogojev za spremljanje programa zdravljenja ali letovanja ostalih otrok.

Hujše kršitve so:

* kajenje, uživanje alkohola, drog in drugih psihoaktivnih sredstev ter prinašanje, posedovanje, ponujanje, prodajanje ali napeljevanje ostalih otrok k takemu dejanju v času letovanja,
* izsiljevanje drugih otrok ali sodelavcev MZL RKS Debeli rtič,
* namerno poškodovanje in uničevanje opreme zdravilišča, zgradbe ter stvari in opreme drugih otrok ali obiskovalcev MZL RKS,
* kraja lastnine zdravilišča, lastnine drugih otrok, delavcev ali obiskovalcev MZL RKS,
* ponavljajoče se nasilne oblike vedenja,
* namerno pogosto ogrožanje življenja in zdravja otrok in zaposlenih MZL RKS,
* spolno nadlegovanje,
* uporaba pirotehničnih sredstev.

**Ponavljajoče se kršitve**

Ponavljajoče se kršitve so tiste, ki jih otrok kljub dogovorom ne odpravi. Le te spremlja pedagoški tim MZL RKS Debeli rtič.

7. **REDEN ODHOD OTROK DOMOV oz. PREVZEM OTROKA V ZDRAVILIŠČU NA DAN ODHODA**

Otroci imajo organiziran prevoz na letovanje in z letovanja. Točno informacijo vam poda vaše Območno združenje Rdečega križa Slovenije. V kolikor imate posebne razloge, da sami prevzamete otroka v zdravilišču na dan odhoda, je to mogoče najkasneje do 9.00 zjutraj. Prevzem otroka se nujno najavi sekretarki/sekretarju Območnega združenja Rdečega križa in vsaj en dan pred odhodom pedagoški ekipi (tel: 05/669-22-17, e-mail: pedagoska.mzl@mzl-rks.si).

Mladinsko zdravilišče in letovišče RKS Debeli rtič